Resolucija [1]

o razmerah v Mavretaniji

Evropski parlament,

- na seji v Port Moresbyju (Papua Nova Gvineja) od 25. do 28. novembra 2008,

- ob upoštevanju člena 17(2) svojega poslovnika,

- ob upoštevanju določb Ustanovne listine Afriške unije (AU), Deklaracije iz Loméja, sprejete julija 2000, in protokola o ustanovitvi mirovnega in varnostnega sveta (PSC) Afriške unije o neustavnih spremembah vlade,

- ob upoštevanju odločitev, ki jih je sprejel PSC na svoji 144. in 151. seji,

- ob upoštevanju izjave varnostnega sveta Združenih narodov z dne 20. avgusta 2008,

- ob upoštevanju izjav in resolucij Gospodarske skupnosti zahodnoafriških držav (ECOWAS), Evropske unije (EU) in Organisation Internationale de la Francophonie (OIF),

- ob upoštevanju posvetovanj, ki so potekala na podlagi člena 96 Sporazuma iz Cotonouja,

- ob upoštevanju sporočila na posvetovalnem sestanku o razmerah v Mavretaniji, ki so se ga udeležili Zveza arabskih držav, Organizacija združenih narodov, Organizacija islamske konference (OIC), OIF, EU in AU dne 21. novembra 2008 v Addis Abebi,

- ob upoštevanju poročila misije Odbora ambasadorjev AKP za ugotavljanje dejstev v Islamski republiki Mavretaniji, ki je potekala od 7. do 11. oktobra 2008,

- ob upoštevanju resolucije državnega zbora Mavretanije z dne 14. septembra 2008,

A. ker je vojaška hunta pod vodstvom generala Mohameda Ould Abdel Aziza 6. avgusta 2008 strmoglavila predsednika Islamske republike Mavretanije, Sidi Mohameda Ould Cheikh Abdallahija,

B. ker so gospodarske in socialne razmere v državi katastrofalne in ker je uspeh demokracije najbolj odvisen od razvoja,

C. ker je bil predsednik Abdallahi demokratično izvoljen aprila 2007 ob koncu procesa demokratične tranzicije, ki ga je mednarodna skupnost pozdravila kot vzornega, ocenila pa ga je tudi misija Evropske unije za opazovanje volitev in delegacija Evropskega parlamenta,

D. ob upoštevanju podpore demokratične tranzicije s strani EU in "podpornega programa", ki znaša 156 milijonov EUR za obdobje od 2008 do 2013 v okviru 10. evropskega razvojnega sklada, ki dopolnjuje pomoč, ki je že vzpostavljena, ter 335 milijonov EUR dodeljene pomoči od leta 1985,

E. ker je Mavretanija članica evro-mediteranskega partnerstva, znanega tudi pod imenom barcelonski proces, in se je udeležila vrha za Sredozemlje v Parizu dne 13. julija 2008,

F. ker je bil kljub temu, da je sprememba vlade potekala brez prelivanja krvi, predsednik Abdallahi aretiran skupaj z več drugimi politiki, in ker je predsedniku Abdallahiju še vedno odvzeta svoboda,

G. ker je hunta ustanovila "visoki državni svet" in ker je predsednik navedenega sveta, general Mohamed Ould Abdel Aziz, imenovan za voditelja države z "ustavnim odlokom",

H. ker "ustavni odlok", s katerim hunta opredeljuje svoja pooblastila in ki ji omogoča vladanje z odlokom, nima zakonske podlage,

I. ker je "visoki državni svet" imenoval predsednika vlade,

J. ker so bile težave, v katerih se je znašla Mavretanija v času udara, politične narave, zato bi jih lahko razrešili na miren, političen način in z dialogom,

K. ker je kljub navedenim težavam Mavretanija dosegla izjemen napredek v skrajno občutljivih notranjepolitičnih zadevah, kot so vračanje beguncev, izkoreninjenje suženjstva in liberalizacija medijev, in ker je to obetalo ugoden razvoj trdno ukoreninjene demokracije,

L. ker je treba za ponovno vzpostavitev ustavnega reda in mehanizmov, ki urejajo ravnotežje med izvršno in zakonodajno vejo oblasti zagotoviti odprto razpravo vseh političnih sil, da se v okviru ustave zagotovi pravilno ravnotežje med predsednikom in parlamentom ter potrebno politično stabilnost brez poseganja oboroženih sil,

M. ob upoštevanju različnih načinov za prenehanje krize in ponovno vzpostavitev ustavnega reda, ki so jih predlagale politične sile in "civilna družba", zlasti predlog demokratične opozicije in "tranzicijski načrt", ki ga je predstavil državni zbor,

N. ob upoštevanju varnostnih težav v sahelo-saharskem pasu, ki so povod za terorizem, čezmejni kriminal ter prekupčevanje z orožjem in drogami ter destabilizirajoče vplivajo na države v podregiji,

O. ob upoštevanju vloge, ki jo je imela Mavretanija v boju proti navedenim težavam,

P. glede na to, da je mednarodna skupnost obsodila udar, zlasti Skupina držav AKP, ECOWAS, AU, EU, Arabska zveza in Organizacija Združenih Narodov, ter glede na odločitev AU in OIF, da bosta Mavretanijo začasno izključili, dokler ne bo ponovno vzpostavljena demokracija,

Q. ker je 22. septembra 2008 Afriška unija postavila hunti ultimat, naj ponovno vzpostavi ustavni red in brezpogojno vrne na svoje mesto Sidi Mohameda Ould Cheikh Abdallahija do 6. oktobra 2008,

R. ker je vojaška hunta navedeni ultimat zavrnila, in ker je v četrtek, 7. oktobra 2008, komisija AU pozvala države članice AU, naj ne priznajo upornikov v Mavretaniji,

S. ob upoštevanju začetka posvetovalnega postopka med Evropsko unijo in Mavretanijo v skladu s členom 96 Sporazuma in Cotonouja, ki predvideva taka posvetovanja v primerih, ko je "katera med pogodbenimi strankami mnenja, da druga pogodbena stranka ni izpolnila obveznosti, ki izhajajo iz spoštovanja človekovih pravic, načel demokratičnosti in vladavine prava",

T. ker je Svetovna banka prekinila izplačevanje 175 milijonov USD pomoči Mavretaniji; ker bo ta prekinitev prizadela okoli 17 nacionalnih projektov v Mavretaniji in udeležbo Mavretanije v regionalnih projektih Svetovne banke v zvezi z, med drugim, razvojem podeželja, zdravstvom, izobraževanjem in infrastrukturo (na primer gradnjo cest),

U. ker je policija uporabila silo, da je prekinila nepooblaščene demonstracije, ki jih je organizirala koalicija političnih strank, ki je zahtevala vrnitev predsednika Abdallahija,

1. obsoja strmoglavljenje predsednika in vlade, ki so jo izvedle oborožene sile v Mavretaniji, in poudarja, da je treba demokratično vzpostavljene institucije spoštovati; obžaluje ta korak nazaj, glede na velik napredek, dosežen v razvoju demokracije in vladavine prava v Mavretaniji v preteklih nekaj letih;

2. ugotavlja, da je bil odstavljeni predsednik Sidi Mohamed Ould Cheikh Abdallahi premeščen v svojo domačo vas, kjer je v hišnem priporu, vendar še naprej poziva k njegovi takojšnji in brezpogojni izpustitvi;

3. poziva mavretanske organe, naj spoštujejo človekove pravice, vključno s svobodo izražanja, zbiranja in združevanja;

4. meni, da so široko zastavljena posvetovanja edini način, da se konča kriza in da se omogoči vsem demokratičnim institucijam ponovno opravljanje svoje funkcije, vključno s polnim izvajanjem vseh posebnih pravic parlamenta;

5. poziva vladajoče vojaške oblasti, naj se zavežejo, da bodo v določenem času povrnile ustavni red in ponovno vzpostavile demokratične institucije, ter da vojaki ne bodo smeli kandidirati na volitvah;

6. v skladu s tem poziva vse politične sile v Mavretaniji, naj nemudoma vzpostavijo ustrezen okvir za taka posvetovanja;

7. pozdravlja začetek posvetovanj med Evropsko unijo in vladajočimi organi v Mavretaniji in poziva Evropsko komisijo, naj skupni parlamentarni skupščini redno poroča o napredku posvetovanj, ki potekajo na podlagi člena 96, in o določitvi časovnega načrta za ponovno vzpostavitev ustavnega reda, obžaluje pa, da doslej v tej zvezi ni bil dosežen omembe vreden napredek;

8. pozdravlja obvestilo AU, da bo predložila "konkretne predloge" potem, ko je mavretanski "visoki državni svet" zavrnil njen ultimat;

9. poziva AU in EU, naj premislita o vseh ciljno usmerjenih sankcijah, ki bi jih lahko uporabili proti vojaškim upornikom (prepoved potovanj, zamrznitev sredstev, itd.), če se v bližnji prihodnosti ne bi zavezali za ustrezen in verodostojen načrt za dokončanje krize in ponovno vzpostavitev ustavnega reda, vendar naj ne sprejemata ukrepov, ki bi lahko ogrozili razvoj Mavretanije in izboljšanje življenjskih pogojev njenega prebivalstva;

10. vztraja, da prebivalci Mavretanije, ki so že zdaj zelo prizadeti zaradi gospodarske krize in pomanjkanja hrane, ne smejo postati talci trenutne politične krize, in poziva Evropsko komisijo, naj izvaja projekte podpore za civilno družbo v okviru evropskega instrumenta za demokracijo in človekove pravice;

11. poziva hunto, naj razmisli o številnih ugodnostih za prebivalce Mavretanije, ki jih imajo z udeležbo v političnem procesu za mir, demokracijo, blaginjo ter človeško, družbeno in kulturno razumevanje, poudarjeno na vrhu za Sredozemlje 13. julija 2008, ki se ga je udeležil Sidi Mohamed Ould Cheikh Abdallahi, predsednik Islamske republike Mavretanije;

12. pozdravlja odpravo delegacije Odbora ambasadorjev AKP in ugotavlja, da je bila dne 14. septembra 2008 sprejeta resolucija državnega zbora Mavretanije;

13. odločil je, da bo poslal parlamentarno delegacijo AKP-EU v Mavretanijo, da bo pomagala mavretanskemu parlamentu ponovno poiskati enotnost in pot iz krize, ki bo sprejemljiva za vse udeležene;

14. naroči svojima sopredsednikoma, naj to resolucijo posredujeta Svetu AKP-EU, Evropski komisiji, vseafriškemu parlamentu, Komisiji Afriške unije, Uniji arabskega Magreba, Varnostnemu svetu OZN ter državnemu zboru in drugim organom v Mavretaniji.

[1] Sprejeto na Skupni parlamentarni skupščini AKP-EU 28. novembra 2008 v Port Moresbyju (Papua Nova Gvineja)

--------------------------------------------------